
讞讜诇讬谉 拽诇讚 注"讘 - 驻讬专讜砖 砖讟讬讬谞讝诇抓

讜讘注谞讬谉 住驻拽 讗诐 讛转讞讬讬讘 讘谞转讬谞转 专讗砖讬转 讛讙讝, 砖住驻拽 讗诐 谞讙讝讝 爪讗谞讜 诇驻谞讬 砖讛转讙讬讬专 讗讜 诇讗讞专 诪讻谉. 讜讻谉 讗诐 讛转讞讬讬讘 讘谞转讬谞转 讛诪转谞讜转 诇讻讛谉, (讝专讜注 诇讞讬讬诐 讜拽讬讘讛), 砖住驻拽 讛讜讗 诪转讬 谞砖讞讟讛 讘讛诪转讜. 讜讻谉 讗诐 讛讜讗 讞讬讬讘 讘转砖诇讜诐 讞诪砖 住诇注讬诐 讛谞讬转谞讬诐 讘讚诪讬 驻讚讬讜谉 讛讘谉, 讜讻谉 讘住驻拽 讗诐 讛讜讗 讞讬讬讘 讘驻讚讬讜谉 驻讟专 讞诪讜专 讘砖讛 鈥� 讻诇 讗诇讛 讛专讬讛诐 住驻拽 诪诪讜谉 讘诇讘讚, 讜诇讻讱 谞拽讘注 讘讛诐 诇驻讟讜专, 砖讗讬谉 讛讜讗 讞讬讬讘 诇转转 讗讜转诐 诇讻讛谉.


 讜讘注谞讬谉 讛诪砖讗 讜诪转谉 砖讘讬谉 专' 砖诪注讜谉 讘谉 诇拽讬砖 讜专' 讬讜讞谞谉 诪讜住专讬诐 砖讻讬 讗转讗 [讻讗砖专 讘讗] 专讘讬谉 诪讗专抓 讬砖专讗诇 诇讘讘诇, 讜诪住专 诇讞讻诪讬 讘讘诇 诪转讜专转 讞讻诪讬 讗专抓 讬砖专讗诇, 讗诪专 讻讬 诪诪讛 砖砖谞讬谞讜 讘讘专讬讬转讗 讗讞专转 砖专' 诪讗讬专 驻讜讟专 诪谞转讬谞转 诇拽讟 讘拽诪讛 砖诇 讛讙专 砖住驻拽 讗诐 谞拽爪专讛 诇驻谞讬 讛转讙讬讬专讜转讜 讗讜 诇讗讞专 诪讻谉, 注诇 诪讛 砖砖谞讬谞讜 讘讚讘专讬 专' 诪讗讬专 讘讚讬谉 拽诪讛 砖住驻拽 诇拽讟 诇拽讟 讛讜讗, 专' 砖诪注讜谉 讘谉 诇拽讬砖 专诪讬 诇讬讛 [讛砖诇讬讱 诇讜, 讛专讗讛 诇专' 讬讜讞谞谉 住转讬专讛 讘讬谉 讛砖讬讟讜转], 讜讛砖讬讘 诇讜 专' 讬讜讞谞谉 砖讗讬谉 诇讛拽砖讜转 诪讗讜转讛 讘专讬讬转讗, 砖讻谉 讛讬讗 讚注转讜 砖诇 讞讻诐 讬讞讬讚, 讘谉 讗讙专讗.


讗 讜注讜讚 讘注谞讬谉 诪转谞讜转 注谞讬讬诐, 诪住讜驻专 讻讬 讛讞讻诐 诇讜讬 讝专注 转讘讜讗讛 讘诪拽讜诐 讛谞拽专讗 讻讬砖专, 讜诇讗 讛讜讜 [讛讬讜] 注谞讬讬诐 讘讗讜转讜 诪拽讜诐 诇诪砖拽诇 [诇拽讞转] 诇拽讟 诪砖讚讛讜. 讗转讗 诇拽诪讬讛 [讘讗 诇讜讬 诇驻谞讬] 专讘 砖砖转 诇砖讗讜诇 讻讬爪讚 注诇讬讜 诇谞讛讜讙 讘诇拽讟 砖讘砖讚讛讜. 讗诪专 诇讬讛 [诇讜] 专讘 砖砖转: 谞讗诪专 讘诪爪讜讜转 驻讗讛 讜诇拽讟 "诇注谞讬 讜诇讙专 转注讝讜讘 讗讜转诐" (讜讬拽专讗 讻讙, 讻讘), 讜讗诪专讜 讞讻诪讬诐 砖讗诐 讗讬谉 砖诐 注谞讬讬诐 鈥� 诇讗 讬砖讗讬专 讗转 讛驻讗讛 讜讛诇拽讟 诇讗 诇注讜专讘讬诐 讜诇讗 诇注讟诇驻讬诐, 讗诇讗 讬拽讞诐 诇注爪诪讜. 讜讗祝 讗转讛 拽讞诐 诇注爪诪讱.


诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜 讻讬 讗讬谉 讛讘注诇讬诐 爪专讬讻讬诐 诇讛讟专讬讞 注爪诪诐 砖讬讛讬讜 诪讘讬讗讬谉 讗转 讛转专讜诪讛 诇讗 诪讛讙讜专谉 (诪拽讜诐 注专讬诪转 讛转讘讜讗讛 讘砖讚讛) 诇注讬专 诇讬讚讬 讛讻讛谉, 讜诇讗 诪诪讚讘专 诇讬砖讜讘. 讗诇讗 讛讚讘专 诪讜讟诇 注诇 讛讻讛谉 诪拽讘诇 讛转专讜诪讛. 讜讗诐 讗讬谉 砖诐 讘讙讜专谉 讗讜 讘诪讚讘专 讻讛谉 砖讬转谞讜 诇讜 讗转 讛转专讜诪讛 鈥� 讛讘注诇讬诐 砖讜讻专 驻专讛 讜诪讘讬讗讛 讗转 讛转专讜诪讛 诇注讬专 讜诇诪拽讜诐 讬砖讜讘, 讜讟注诐 讛讚讘专: 诪驻谞讬 讛驻住讚 转专讜诪讛, 讗诐 转讜砖讗专 讘诪拽讜诪讛. 讜诪讚讜注 讗讬谉 讗讜诪专讬诐 讗祝 讘诇拽讟 讘诪拽讜诐 砖讗讬谉 讘讜 注谞讬讬诐, 砖讬讘讬讗讜 讗讜转讜 讛讘注诇讬诐 诇诪拽讜诐 砖讬砖 讘讜 注谞讬讬诐!


 讜诪砖讬讘讬诐:  砖讗谞讬 [砖讜谞讛, 诪讬讜讞讚 讛讜讗 讚讬谉] 转专讜诪讛 鈥� 讚讟讘诇讛 [砖讻谉 讛讬讗 讟讜讘诇转, 讙讜专诪转 诇讻诇 讛驻讬专讜转 砖讬讛讬讜 讘讗讬住讜专 讟讘诇], 讻诇 注讜讚 诇讗 讛讜驻专砖讛 诪讛诐 讛转专讜诪讛, 讜诇讻谉 诇讗 住讙讬讗 讚诇讗 诪驻专讬砖 诇讛 [讗讬谉 讝讛 诪住驻讬拽 诇讛转讬专 讗转 讛转讘讜讗讛 讻诇 注讜讚 砖诇讗 讛驻专讬砖 讗讜转讛]. 诪讛 砖讗讬谉 讻谉 诇拽讟, 砖讗讬谞讜 讗讜住专 讗转 讛转讘讜讗讛.


 讜诪拽砖讬诐:  讜讛专讬 讗祝 诪转谞讜转 讻讛讜谞讛 (讝专讜注 诇讞讬讬诐 讜拽讬讘讛) 讚诇讗 讟讘诇讬 [砖讗讬谉 讛谉 讟讜讘诇讜转], 砖讗讬谉 讛谉 讗讜住专讜转 讘讗讻讬诇讛 讗转 讻诇 讘砖专 讛讘讛诪讛 砖诇讗 谞讬转谞讜 诪诪谞讛 讛诪转谞讜转, 讜讘讻诇 讝讗转 转谞讬讗 [砖谞讜讬讛 讘专讬讬转讗] 讻讬 讘诪拽讜诐 砖谞讛讙讜 诇诪诇讜讙 (诇讛讟讬诇 讗诇 转讜讱 诪讬诐 专讜转讞讬诐) 讘讘砖专诐 (注诐 注讜专诐 注诇讬讛诐) 砖诇 注讙诇讬诐 讛谞砖讞讟讬诐 讻讚讬 诇讛住讬专 诪讛诐 讗转 讛砖注专, 砖讗讜讻诇讬诐 讗讜转诐 注诐 讛注讜专 砖注诇讬讛诐 鈥� 诇讗 讬驻砖讬讟 讗转 讛讝专讜注 诪注讜专讜, 讗诇讗 讬转谉 诇讻讛谉 讗转 讛讝专讜注 注诐 讛注讜专 砖注诇讬讛.


 讜讻谉 讘诪拽讜诐 砖讘讜 谞讜讛讙讬诐 诇讛驻砖讬讟 讗转 讛专讗砖 砖诇 讛讘讛诪讛 诪注讜专讛 鈥� 讛谞讜转谉 诪转谞讜转 讻讛讜谞讛 诇讗 讬驻砖讬讟 讗转 讛诇讞讬, 讗诇讗 讬转谉 讗讜转讛 注诐 讛注讜专 砖注诇讬讛. 讜讗诐 讗讬谉 砖诐 讻讛谉 砖讬拽讘诇 诪转谞讜转 讻讛讜谞讛 鈥� 诪注诇讬谉 (砖诪讬诐, 诪注专讬讻讬诐 讗转 讛砖讜讜讬 讛讻住驻讬) 讗讜转谉 讘讚诪讬诐, 讜讗讜讻诇谉 讛讘注诇讬诐, 讜诇讗讞专 诪讻谉 讬转谉 讗转 讚诪讬讛谉 诇讻讛谉. 讜谞讛讙讜 讻谉 诪驻谞讬 讛驻住讚 讻讛谉. 讛专讬 砖讗祝 讘诪转谞讛 砖讗讬谞讛 讗讜住专转 讘讗讻讬诇讛 讗转 讛砖讗专 ("讗讬谞讛 讟讜讘诇转") 爪专讬讻讬诐 讛讘注诇讬诐 诇讟专讜讞 砖转讙讬注 讛诪转谞讛 诇讬讚讬 讛讻讛谉. 讜诪讚讜注 诇讗 谞拽讘注 讻谉 讗祝 讘诇拽讟?


 讜诪砖讬讘讬诐:  砖讗谞讬 [砖讜谞讛, 诪讬讜讞讚 讛讜讗 讚讬谉] 诪转谞讜转 讻讛讜谞讛, 砖讻谉 诇砖讜谉 谞转讬谞讛 讻转讬讘讗 讘讬讛 [谞讗诪专讛 讘讜], 讻讻转讜讘 "讜谞转谉 诇讻讛谉 讛讝专讜注 讜讛诇讞讬讬诐 讜讛拽讘讛" (讚讘专讬诐 讬讞, 讙). 诪讛 砖讗讬谉 讻谉 讘诇拽讟. 讜诪注讬专讬诐: 讛砖转讗 讚讗转讬转 诇讛讻讬 [注讻砖讬讜 砖讘讗转 诇讻讱, 诇讛住讘专 讝讛], 砖讜讘 讗讬谉 爪讜专讱 诇讜诪专 砖讘转专讜诪讛 爪专讬讻讬诐 讛讘注诇讬诐 诇讛讘讬讗 讗讜转讛 诇诪拽讜诐 砖讬砖 讘讜 讻讛谉, 诪砖讜诐 砖讛专讬讛讬 讟讜讘诇转 讗转 讛驻讬专讜转, 讗诇讗 讛讛住讘专 讘转专讜诪讛 谞诪讬 [讙诐 讻谉] 诪砖讜诐 砖诇砖讜谉 "谞转讬谞讛" 讻转讬讘讗 讘讬讛 [谞讗诪专讛 讘讛], 讻讻转讜讘 "专讗砖讬转 讚讙谞讱 转讬专讜砖讱 讜讬爪讛专讱... 转转谉 诇讜" (砖诐 驻住讜拽 讚).


讜砖讜讗诇讬诐: 讗诇讗 讛诇砖讜谉 "转注讝讜讘" 讬转讬专讗 [讛讬转讬专讛] 砖谞讗诪专讛 讘诇拽讟 (砖谞讗诪专 "讜诇拽讟 拽爪讬专讱 诇讗 转诇拽讟... 诇注谞讬 讜诇讙专 转注讝讜讘 讗讜转诐", 讜讬拽专讗 讬讟, 讟鈥斪�. 讜砖讜讘 谞讗诪专 "讜诇拽讟 拽爪讬专讱 诇讗 转诇拽讟 诇注谞讬 讜诇讙专 转注讝讜讘 讗讜转诐", 砖诐 讻讙, 讻讘) 诇诪讛 诇讬, 诪讛 讛讬讗 讘讗讛 诇诇诪讚谞讜, 讛讗诐 诇讗 诇诇诪讚谞讜 砖讗祝 讘诪拽讜诐 砖讗讬谉 讘讜 注谞讬讬诐, 注诇 讛讘注诇讬诐 诇讗住讜祝 讗转 讛诇拽讟, 讜诇砖讜诪专讜 注讘讜专 讛注谞讬讬诐?


 讜诪砖讬讘讬诐: 诇砖讜谉 讬转讬专讛 讝讜 讘讗讛 诇诇诪讚谞讜  诇讻讚转谞讬讗 [诇讻诪讜 砖砖谞讜讬讛 讘讘专讬讬转讗]: 讛诪驻拽讬专 讗转 讻专诪讜, 讜诇诪讞专转 讘砖讞专 (讘讘讜拽专) 讛砖讻讬诐 讜讝讻讛 讘讻专诐 诪谉 讛讛驻拽专 讜讘爪专讜 鈥� 讗祝 砖讻专诐 砖诇 讛驻拽专 驻讟讜专 诪诪转谞讜转 注谞讬讬诐, 讻专诐 讝讛 讞讬讬讘 讘驻专讟 讜讘注讜诇诇讜转 讜讘砖讻讞讛 讜讘驻讗讛, 砖讻谉 讘讻诇 讛诪转谞讜转 讛诇诇讜 谞讗诪专 诇砖讜谉 "转注讝讜讘" 谞讜住驻转, 诇诇诪讚谞讜 砖讬砖 诇转讬转谉 讗祝 讘讗讜驻谉 讝讛. 讜诪讻诇 诪拽讜诐 讛驻拽专 讝讛 (讻砖讗专 讛驻拽专) 驻讟讜专 诪谉 讛诪注砖专讜转.


讘 讜诪转讜讱 砖谞讚讜谉 诇诪注诇讛 讗讜驻谉 讘讜 讘注诇 砖讚讛 讝讜讻讛 诇注爪诪讜 讘诪转谞讜转 注谞讬讬诐, 诪讘讬讗讬诐 注谞讬谉 讚讜诪讛. 诪住讜驻专: 讛讛讜讗 砖拽讗 讚讚讬谞专讬 讚讗转讗 诇讘讬 诪讚专砖讗 [砖拽 讗讞讚 砖诇 讚讬谞专讬 讝讛讘 砖谞砖诇讞 注讘讜专 讘谞讬 讘讬转 讛诪讚专砖 讜讛讜讘讗 诇讘讬转 讛诪讚专砖], 拽讚讬诐 [讛拽讚讬诐, 讛讝讚专讝] 专' 讗诪讬 讜讝讻讛 讘讛谉, 讜砖讜讗诇讬诐: 讜讛讬讻讬 注讘讬讚 讛讻讬 [讜讻讬爪讚 注砖讛 讻谉], 讜讛讗 讻转讬讘 [讜讛专讬 谞讗诪专] 讘诪转谞讜转 讻讛讜谞讛 "讜谞转谉 诇讻讛谉" (讚讘专讬诐 讬讞, 讙), 讜诇诪讚谞讜 诪讻讗谉 讛讜专讗讛 砖讚讜讜拽讗 讻讱 讬砖 诇拽讘诇 诪转谞讜转 讻讛讜谞讛, 讜诇讗 砖讬讟讜诇 诪注爪诪讜, 讜讻诪讜 讻谉 讘诪转谞讜转 注谞讬讬诐, 讗讬谉 注诇 讛诪拽讘诇 诇拽讞转 诪注爪诪讜!


讜诪砖讬讘讬诐: 专' 讗诪讬 谞诪讬 [讙诐 讻谉] 诇讗 诇注爪诪讜 诇拽讞, 讗诇讗 诇注谞讬讬诐 讝讻讛 讘讛谉. 讜讗讬讘注讬转 讗讬诪讗 [讜讗诐 转专爪讛 讗诪讜专] 讛住讘专 讗讞专: 讗讚诐 讞砖讜讘 讻专讗砖 讬砖讬讘讛, 讜讻专' 讗诪讬, 砖讗谞讬 [砖讜谞讛] 讛讜讗, 砖讛专讬讛讜 讬讻讜诇 诇拽讞转 诇注爪诪讜. 讚转谞讬讗 [砖讻谉 砖谞讜讬讛 讘专讬讬转讗 注诇 讛讻转讜讘 "讜讛讻讛谉 讛讙讚讜诇 诪讗讞讬讜" (讜讬拽专讗 讻讗, 讬) 鈥� 爪专讬讱 砖讬讛讗 讛讻讛谉 讛讙讚讜诇 讙讚讜诇 诪讗讞讬讜 讘谞讜讬 讘讞讻诪讛 讜讘注讜砖专.


讗讞专讬诐 讗讜诪专讬诐: 诪谞讬谉 砖讗诐 讗讬谉 诇讜, 诇讻讛谉 讛讙讚讜诇 注讜砖专 诪砖诇 注爪诪讜, 砖讗讞讬讜 讛讻讛谞讬诐 诪讙讚诇讬谉 (诪注砖讬专讬诐) 讗讜转讜 注讚 砖讬讛讗 注砖讬专 诪讛诐 鈥� 转诇诪讜讚 诇讜诪专 (诪诇诪讚谞讜 讛谞讗诪专) "讜讛讻讛谉 讛讙讚讜诇 诪讗讞讬讜" 鈥� 讙讚诇讛讜 诪砖诇 讗讞讬讜. 讜讻讬讜谉 砖讛讬讜 爪专讬讻讬诐 讘谞讬 讘讬转 讛诪讚专砖 诇讛注砖讬专 讗转 专' 讗诪讬 诪讻住驻诐, 讻诇 砖讻谉 讛讜讗 砖专砖讗讬 专' 讗诪讬 诇拽讞转 诇注爪诪讜 讻讚讬 诇讝讻讜转 注讘讜专诐.


讙 诪砖谞讛 诇讗讞专 砖谞砖谞讜 讚讬谞讬讛谉 砖诇 诪转谞讜转 讛讝专讜注 讜讛诇讞讬讬诐 讜讛拽讬讘讛 诪讙讚讬专讬诐 诪讛诐 讛讝专讜注 讜讛诇讞讬讬诐 砖讘讘讛诪讛: 讗讬讝讛讜 讛讝专讜注 鈥� 讝讛 讞诇拽 讛讘讛诪讛 砖诪谉 讛驻专拽 砖诇 讛讗专讻讜讘讛 (讛讘专讱 讛转讞转讜谞讛), 注讚 讻祝 讛讬专讱 砖诇 讬讚 (讛专讙诇 讛拽讚诪讬转, 讛诐 讛砖讜拽 讜讛拽讜诇讬转 砖诇 讛专讙诇 讛拽讚诪讬转 讛讬诪谞讬转), 讜讝讛 讛讜讗 讛"讝专讜注" 讛谞讝讻专 讘转讜专讛 讘讚讬谞讜 砖诇 讛谞讝讬专 ("讜诇拽讞 讛讻讛谉 讗转 讛讝专讜注 讘砖诇讛 诪谉 讛讗讬诇", 讘诪讚讘专 讜,讬讟). 讜讻谞讙讚讜 讘专讙诇 讛讗讞讜专讬转 讛讬诪谞讬转, 讘讗讜转诐 讛讞诇拽讬诐 (诪谉 讛讘专讱 讛转讞转讜谞讛 讜注讚 讻祝 讛讬专讱), 讛讬讗 讛砖讜拽 讜讛拽讜诇讬转, 砖讛专讬 诪讘讛诪转 拽专讘谉 砖诇诪讬诐 谞讜转谞讬诐 诇讻讛谉 讗转 讛砖讜拽. 专' 讬讛讜讚讛 讗讜诪专: 讛砖讜拽 讛谞讬转谉 诇讻讛谉 讘拽专讘谉 讛砖诇诪讬诐 讗讬谞讜 讻讜诇诇 讗转 讛拽讜诇讬转, 讗诇讗 讛讜讗 诪谉 讛驻专拽 砖诇 讗专讻讜讘讛 注讚 住讜讘讱 砖诇 专讙诇, 讛讜讗 讛讘专讱 讛注诇讬讜谞讛 讛诪讞讘专转 讗转 讛讞诇拽 讛讗诪爪注讬 砖诇 讛专讙诇 注诐 讛讞诇拽 讛注诇讬讜谉. 讗讬 讝讛讜 诇讞讬 鈥� 讝讛 讞诇拽 讛讘讛诪讛 砖诪谉 讛驻专拽 砖诇 诇讞讬 (讛诇讞讬 讛转讞转讜谞讛, 诇讗讞专 讛爪讚注讬讬诐, 讜诇诪讟讛) 注讚 驻讬拽讛 (讛讟讘注转 讛注诇讬讜谞讛) 砖诇 讙专讙专转 (讛拽谞讛).


讚 讙诪专讗 砖谞讬谞讜 讘诪砖谞转谞讜 诪讛讜 讞诇拽 讛讘讛诪讛 讛谞拽专讗 "讝专讜注" 砖谞讬转谉 诇讻讛谉. 讜注讜讚 讘注谞讬谉 讝讛, 转谞讜 专讘谞谉 [砖谞讜 讞讻诪讬诐] 注诇 讛谞讗诪专 讘诪爪讜转 诪转谞讜转 讻讛讜谞讛 "讜讝讛 讬讛讬讛 诪砖驻讟 讛讻讛谞讬诐 诪讗转 讛注诐 诪讗转 讝讜讘讞讬 讛讝讘讞 讗诐 砖讜专 讗诐 砖讛 讜谞转谉 诇讻讛谉 讛讝专讜注 讜讛诇讞讬讬诐 讜讛拽讘讛" (讚讘专讬诐 讬讞, 讙): "讛讝专讜注" 鈥� 讝讛 讝专讜注 讬诪讬谉 砖诇 讛讘讛诪讛. 讜讚谞讬诐 讘讚讘专: 讗转讛 讗讜诪专 砖讝讛 讝专讜注 讬诪讬谉, 讗讜 讗讜诇讬 讗讬谞讜 讗诇讗 讝专讜注 砖诪讗诇? 讜诪砖讬讘讬诐: 诇讻讱 转诇诪讜讚 诇讜诪专 "讛讝专讜注" 讘讛"讗 讛讬讚讬注讛, 讛讝专讜注 讛讬诪谞讬转.


 讜砖讜讗诇讬诐:  诪讗讬 转诇诪讜讚讗 [诪讛, 讛诇讬诪讜讚], 讻讬爪讚 谞诇诪讚 讛讚讘专 诪转讜住驻转 讛"讗 讛讬讚讬注讛 砖讘诪诇讛? 讜诪砖讬讘讬诐: 讛专讬 讝讛 讻讚专讱 砖讗诪专 专讘讗 讘讚专砖转 讛讻转讜讘 讛讗诪讜专 "注诇 讻谉 诇讗 讬讗讻诇讜 讘谞讬 讬砖专讗诇 讗转 讙讬讚 讛谞砖讛 讗砖专 注诇 讻祝 讛讬专讱" (讘专讗砖讬转 诇讘,诇讘) 鈥� 讘讗讛 讛"讗 讛讬讚讬注讛 砖讘诪诇讛 "讛讬专讱" 诇诇诪讚谞讜 砖讝讜 讛诪讬讜诪谞转 (讛讞砖讜讘讛) 砖讘讬专讱. 讛讻讗 谞诪讬 [讻讗谉 讙诐 讻谉] 诇诪讚讬诐 讗谞讜 诪谉 讛"讗 讛讬讚讬注讛 砖讘诪诇讛 "讛讝专讜注" 鈥� 讝讛 讛诪讬讜诪谉 砖讘讝专讜注, 砖讛讬讗 讛讝专讜注 讛讬诪谞讬转.


 讜诪诪砖讬讻讬诐 讘讚专砖转 讛谞讗诪专 讘诪转谞讜转 讻讛讜谞讛, 讛讻转讜讘 "讜讛诇讞讬讬诐" 诇诪讗讬 讗转讗 [诇诪讛 讘讗, 诪讛 讛讜讗 诪诇诪讚谞讜]? 诇讛讘讬讗 (诇专讘讜转) 讗祝 讗转 讛爪诪专 砖讘专讗砖 讻讘砖讬诐, 讜讛砖注专 砖讘讝拽谉 讛转讬讬砖讬诐, 砖讗祝 讛诐 谞讬转谞讬诐 诇讻讛谉. 讜讛讻转讜讘 "讜讛拽讘讛" 诇诪讗讬 讗转讗 [诇诪讛 讘讗, 诪讛 讛讜讗 诪诇诪讚谞讜]? 诇讛讘讬讗 讗祝 讗转 讛讞诇讘 砖注诇 讙讘讬 讛拽讘讛, 讜讗转 讛讞诇讘 砖讘转讜讱 讛拽讘讛, 砖讗祝 讗诇讛 谞讬转谞讬诐 诇讻讛谉. 砖讻谉 讗诪专 专' 讬讛讜砖注: 讻讛谞讬诐 谞讛讙讜 讘讜 (讘讞诇讘, 讝讛 砖注诇 讙讘讬 讛拽讬讘讛 讜讝讛 砖讘转讜讱 讛拽讬讘讛) 注讬谉 讬驻讛 讜谞转谞讜讛讜 (讛住讻讬诪讜 砖诇讗 诇拽讘诇讜, 讜讜讬转专讜 注诇讬讜) 诇讘注诇讬诐, 讜讬砖 诇讚讬讬拽 讘讚讘专讬诐: 讟注诪讗 [讛讟注诐] 砖讗讬谉 讛讞诇讘 谞讬转谉 诇讻讛谞讬诐 鈥� 诪砖讜诐 砖讻讱 谞讛讙讜 讛讻讛谞讬诐 诪砖讜诐 注讬谉 讬驻讛 砖诇讛诐, 讛讗 [讛专讬] 谞住讬拽 诪讻讗谉 讻讬 讗诐 讛讻讛谞讬诐 诇讗 谞讛讙讜 讻谉 鈥� 讚讬讚讬讛 [砖诇讜, 砖诇 讛讻讛谉] 讛讜讗 讛讞诇讘.


 讜诪讘讬讗讬诐 注讜讚 诪讚专砖转 讞讻诪讬诐 讘诪爪讜转 谞转讬谞转 讝专讜注 讛诇讞讬讬诐 讜讛拽讬讘讛: 讚讜专砖讬 讞诪讜专讜转 讛讬讜 讗讜诪专讬诐 讘讟注诪讛 砖诇 诪爪讜转 谞转讬谞转 讝专讜注 讜诇讞讬讬诐 讜拽讬讘讛: 讛讝专讜注 鈥� 讻谞讙讚 讛讬讚 砖诇 驻讬谞讞住 讘谉 讗诇注讝专 讛讻讛谉, 砖讛专讙 讗转 讝诪专讬 讘谉 住诇讜讗, 讜注爪专 讘讻讱 讗转 讛诪讙讬驻讛 诪注诇 讘谞讬 讬砖专讗诇, 讜讻谉 讛讜讗, 讛讻转讜讘, 讗讜诪专 "讜讬拽讞 专讜诪讞 讘讬讚讜" (讘诪讚讘专 讻讛, 讝).


讜诇讞讬讬诐 鈥� 讻谞讙讚 讛转驻诇讛 砖讛转驻诇诇 驻讬谞讞住 讘讗讜转讛 注转, 讜讻谉 讛讜讗 讗讜诪专 "讜讬注诪讜讚 驻谞讞住 讜讬驻诇诇 讜转注爪专 讛诪讙驻讛. 讜转讞砖讘 诇讜 诇爪讚拽讛 诇讚讜专 讜讚讜专 注讚 注讜诇诐" (转讛诇讬诐 拽讜,诇-诇讗). 讛拽讘讛 诇讻讛谞讬诐 鈥� 讝讜 讛拽讬讘讛 讻诪砖诪注讛, 讻讚专讱 砖讛讬讗 谞讝讻专转 讘转讬讗讜专 诪注砖讛 驻讬谞讞住, 讜讻谉 讛讜讗 讗讜诪专 "讜讬讚拽讜专 讗转 砖谞讬讛诐 讗转 讗讬砖 讬砖专讗诇 讜讗转 讛讗砖讛 讗诇 拽讘转讛 讜转注爪专 讛诪讙驻讛 诪注诇 讘谞讬 讬砖专讗诇" (讘诪讚讘专 砖诐,讞).


诇诪注诇讛 讛讜讘讗 诪讗讬谉 诇诪讚讬诐 讗谞讜 讻讬 诪转谞转 讛讝专讜注 讛讬讗 诪讝专讜注 讬诪讬谉 砖诇 讛讘讛诪讛, 讜诪注讬专讬诐 讻讬 讛转谞讗 砖诇 讛讘专讬讬转讗 讛讘讗讛 诪讬讬转讬 诇讛 [诪讘讬讗, 诇诪讚 讗讜转讛 讛诇讻讛 砖讛讝专讜注 讛谞讬转谞转 诇讻讛谉 讛讬讗 砖诇 讬诪讬谉] 诪讛讻讗 [诪讻讗谉], 诪谉 讛讗诪讜专 讘谞转讬谞讛 诇讻讛谉 诪拽专讘谉 讛砖诇诪讬诐: "讜讗转 砖讜拽 讛讬诪讬谉 转转谞讜 转专讜诪讛 诇讻讛谉 诪讝讘讞讬 砖诇诪讬讻诐". 讜讚谞讬诐 讘讻转讜讘: "砖讜拽 讛讬诪讬谉" 鈥� 讗讬谉 诇讬 讗诇讗 砖讜拽 讛讬诪讬谉 砖诇 拽专讘谉 讛砖诇诪讬诐, 讜讗讜诇诐 讝专讜注 诪讜拽讚砖讬谉 砖诇 讗讬诇 谞讝讬专 诪谞讬谉 诇谞讜 砖讗祝 讛讬讗 砖诇 讬诪讬谉 鈥� 转诇诪讜讚 诇讜诪专 "转转谞讜 转专讜诪讛 诇讻讛谉". 讜讗祝 讝专讜注 砖诇 讘讛诪转 讞讜诇讬谉 讛谞讬转谞转 诇讻讛谉 讘诪转谞讜转讬讜 诪谞讬谉 诇谞讜 砖讛讬讗 砖诇 讬诪讬谉 鈥� 转诇诪讜讚 诇讜诪专 "转转谞讜".


讛 砖谞讬谞讜 讘诪砖谞转谞讜: 讗讬讝讛讜 诇讞讬 鈥� 诪谉 讛驻专拽 砖诇 诇讞讬 讜注讚 驻讬拽讛 砖诇 讙专讙专转. 讜砖讜讗诇讬诐: 讜讛转谞讬讗 [讜讛专讬 砖谞讜讬讛 讘专讬讬转讗] 讘注谞讬谉 谞转讬谞转 诇讞讬 诇讻讛谉 砖谞讜讟诇讛 诪谉 讛讘讛诪讛 讛谞砖讞讟转 讜讘讬转 砖讞讬讟讛 注诪讛, 讜讛专讬 讘讬转 讛砖讞讬讟讛 讛讜讗 诪注讘专 诇驻讬拽讛 砖诇 讛讙专讙专转!


 讜诪砖讬讘讬诐:  诇讗 拽砖讬讗 [讗讬谉 讝讛 拽砖讛], 砖讻谉 讛谉 讛诪砖谞讛 讜讛谉 讛讘专讬讬转讗 住讘讜专讜转 讻讬 讛讻讛谉 诪拽讘诇 讗转 讛诇讞讬 砖注讚 讛驻讬拽讛 砖诇 讛讙专讙专转, 讜讗讜诇诐 讛讗 [讝讜] 砖砖谞讬谞讜 讘诪砖谞转谞讜 砖诪拽讘诇 讛讻讛谉 注讚 讛驻讬拽讛 砖诇 讛讙专讙专转 鈥� 讛专讬讛讬 讻砖讬讟转 专讘谞谉 [讞讻诪讬诐], 讜讗讬诇讜 讛讗 [讝讜] 砖砖谞讬谞讜 讘讘专讬讬转讗 砖谞讜讟诇讛 讛讻讛谉 注诐 讘讬转 讛砖讞讬讟讛 鈥� 讛专讬讛讬 讻砖讬讟转 专' 讞谞讬谞讗 讘谉 讗谞讟讬讙谞讜住.


讚转谞讬讗 [砖讻谉 砖谞讜讬讛 讘专讬讬转讗]: 砖讞讬讟讛 砖谞注砖讬转 讘讛 讛讘讛诪讛 诪讜讙专诪转, 砖讛讞讬转讜讱 谞注砖讛 讙讘讜讛 诪谉 讛诪拽讜诐 讛专讗讜讬 讘爪讜讗专, 诇诪注诇讛 诪讘讬转 讛讘诇讬注讛 鈥� 讛专讬讛讬 砖讞讬讟讛 驻住讜诇讛 诇讚注转 讞讻诪讬诐. 讜讗讜诇诐 讛注讬讚 专' 讞谞讬谞讗 讘谉 讗谞讟讬讙谞讜住 注诇 诪讜讙专诪转 砖讛讬讗 讻砖专讛. 砖诇砖讬讟转讜 讛讻讛谉 诪拽讘诇 注讚 驻讬拽讛 砖诇 讛讙专讙专转 砖诇讚注转讜 讗祝 讛讬讗 诪拽讜诐 砖讞讬讟讛.


讗讬讘注讬转 讗讬诪讗 [讗诐 转专爪讛 讗诪讜专] 讛住讘专 讗讞专: 讛讗 讜讛讗 [讝讜 讜讝讜, 讛诪砖谞讛 讜讛讘专讬讬转讗] 鈥� 讻砖讬讟转 专讘谞谉 [讞讻诪讬诐] 讜诪讗讬 [讜诪讛] 驻讬专讜砖 讛谞讗诪专 "注诪讛" 鈥� 注诪讛 砖诇 讛讘讛诪讛, 砖讘讬转 讛砖讞讬讟讛 谞砖讗专 注诐 讙讜祝 讛讘讛诪讛 讗爪诇 讛讘注诇讬诐, 砖讗讬谉 讛讻讛谉 谞讜讟诇讛.

